321/2006

H var sakfelldur fyrir hættulega líkamsárás með því að hafa slegið X með tveggja kg álstöng í höfuðið og tvisvar með krepptum hnefa í andlitið með þeim afleiðingum að hann féll í götuna og hlaut skurð á vinstri augabrún, rispu á enni og tognun á vinstra hné. Var refsing H, með vísan til 1. og 3. töluliðar 70. gr. almennra hegningarlaga nr. 19/1940 og þess að hann hafði áður gerst sekur um brot þar sem ofbeldi var beitt, hæfilega ákveðin fangelsi í átta mánuði. Vegna ungs aldurs H þótti rétt að fresta skilorðsbundið fullnustu sex mánaða af refsingunni. Þá var H dæmdur til greiðslu miskabóta og lögmannskostnaðar.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, H-kvk-nf H-kvk-nf og I-kvk-nf B-kvk-nf.

Ríkissaksóknari skaut máli þessu til Hæstaréttar 31. maí 2006. Hann krefst þess að refsing ákærða verði þyngd. Þá krefst hann þess að ákærði greiði X 299.881 krónu í skaðabætur með vöxtum og dráttarvöxtum eins og greinir í ákæru.

Ákærði krefst þess að héraðsdómur verði staðfestur.

Málavöxtum er rétt lýst í héraðsdómi. Þar er meðal annars rakið að hluta læknisvottorð 6. október 2005 þar sem fjallað er um áverka sem X hlaut umrætt sinn. Hins vegar hefur láðst að geta lýsingar í vottorðinu á áverkum í andliti X, en samkvæmt henni var hann með bólgu á vinstri augabrún og um þriggja cm langan skurð, sem saumaður hafði verið með fjórum sporum, auk grunnrar rispu á enni. Ekkert er fram komið í málinu sem styður þá fullyrðingu ákærða að brotaþoli hafi gefið tilefni til árásarinnar.

Ákærði var dæmdur 22. desember 2000 í Héraðsdómi Reykjavíkur í sex mánaða fangelsi, skilorðsbundið í tvö ár, fyrir rán í félagi við annan pilt. Hann var 18 ára er hann framdi brotið. Með dómi Héraðsdóms Reykjavíkur 9. febrúar 2001 var hann sakfelldur fyrir tilraun til þjófnaðar sem hann framdi fyrir uppsögu fyrra dómsins. Var sá dómur jafnframt dæmdur með og honum gerð sjö mánaða fangelsisrefsing, skilorðbundin í tvö ár. Stóðst hann skilorðið. Sakaferli ákærða er að öðru leyti rétt lýst í héraðsdómi.

Ákærði er sakfelldur fyrir hættulega líkamsárás með því að hafa slegið brotaþola með tveggja kg álstöng í höfuðið og tvisvar með krepptum hnefa í andlitið með þeim afleiðingum að hann féll í götuna og hlaut skurð á vinstri augabrún, rispu á enni og tognun á vinstra hné. Er refsing ákærða með vísan til 1. og 3. töluliðar 70. gr. almennra hegningarlaga nr. 19/1940 og þess að hann hefur áður gerst sekur um brot, þar sem ofbeldi var beitt, hæfilega ákveðin fangelsi í átta mánuði, en vegna ungs aldurs ákærða er rétt að fresta fullnustu sex mánaða af refsingunni og skal hún falla niður að liðnum þremur árum frá uppkvaðningu dóms þessa, haldi ákærði almennt skilorð.

Tjónþoli á rétt á miskabótum úr hendi ákærða á grundvelli 26. gr. skaðabótalaga nr. 50/1993 sem eru ákveðnar 200.000 krónur. Ákærði hefur ekki andmælt niðurstöðu héraðsdóms um lögmannsþóknun að fjárhæð 49.881 króna og verður hún þegar af þeirri ástæðu staðfest. Ákærði verður því dæmdur til að greiða tjónþola 249.881 krónu með vöxtum eins og í dómsorði greinir.

Ákvæði héraðsdóms um sakarkostnað verður staðfest.

Ákærði verður dæmdur til að greiða allan áfrýjunarkostnað málsins, samkvæmt yfirliti ríkissaksóknara um sakarkostnað og ákvörðun Hæstaréttar um málflutningslaun skipaðs verjanda hans fyrir Hæstarétti, sem ákveðin verða að meðtöldum virðisaukaskatti eins og nánar greinir í dómsorði.

Dómsorð:

Ákærði, H-kk-nf H-kk-nf S-kk-nf, sæti fangelsi í átta mánuði, en fresta skal fullnustu sex mánaða af refsingunni og hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði X 249.881 krónu með vöxtum af 200.000 krónum samkvæmt 8. gr. laga nr. 38/2001 um vexti og verðtryggingu frá 11. september 2005 til 28. nóvember sama ár, en dráttarvexti af 249.881 krónu samkvæmt 1. mgr. 6. gr. sömu laga frá þeim degi til greiðsludags.

Ákvæði héraðsdóms um sakarkostnað er óraskað.

Ákærði greiði allan áfrýjunarkostnað málsins, samtals 241.850 krónur, þar með talin málsvarnarlaun skipaðs verjanda síns, H-kk-ef I-kk-ef hæstaréttarlögmanns, 224.100 krónur.